जसवंतपुरा. निकटवर्ती गोलाणा गांव स्थित श्रीयादे माता मंदिर परिसर में सोमवार को देवलाटी परगना मारू प्रजापत समाज के वार्षिक मेले का आयोजन हुआ। मेले में चौदह गांवों से देवलाटी परगना के सैकड़ों समाजबंधुओं ने उत्साह से भाग लिया। मेले में सुबह शुभ मुहूर्त में श्रीयादे माता मंदिर के शिखर पर लाभार्थी परिवार की ओर से ध्वजारोहण किया गया। इसके बाद महायज्ञ का आयोजन हुआ। जिसमें लाभार्थी परिवार की ओर से हवन में आहुतियां दी गई। मेले के दौरान आयोजित समारोह को सम्बोधित करते हुए सिरोही कांग्रेस कमेटी के जिलाध्यक्ष जीवाराम आर्य ने कहा कि प्रजापत समाज में प्रतिभाओं की कोई कमी नहीं है। जरूरत है तो उनको प्रोत्साहन देने की। उन्होंने समाजबंधुओं से संगठित होकर आगे बढऩे का आह्वान किया। उन्होंने कहा कि शिक्षा से ही किसी भी समाज का उत्थान संभव है। वहीं बालिका शिक्षा आज की जरूरत है। क्योंकि बेटी शिक्षित होगी तो वह दो परिवारों को संवारेगी।